钦定古今图书集成/明伦汇编/氏族典/第394卷 > 李伯玉
## 钦定古今图书集成/明伦汇编/氏族典/第394卷 > 李伯玉

按《宋史李伯玉传》：“伯玉，字纯甫，饶州馀干人，端平二
年进士第二。初名诚，以犯理宗潜讳，更今名。授观察
推官，召试馆职，历诋贵戚大臣，直声暴起，改校书郎，
迁著作佐郎兼考功郎官，引故事弹台臣萧泰来，迁
著作郎，帝怒，降两官，罢叙。复知邵武军，改湖北提点
刑狱，移福建，召赴经筵，拜太府少卿，秘书少监，起居”
郎、工部侍郎。度宗即位，兼侍讲，权礼部侍郎，升兼同
修国史、实录院同修撰。贾似道尝集百官议事，忽厉
声曰：“诸君非似道拔擢，安得至此？”众莫敢应，伯玉答
曰：“伯玉殿试第二名，平章不拔擢，伯玉地步亦可以
至此。”似道虽改容而有怒色。既退，即治归。以显文阁
待制知隆兴府。召入觐，擢权礼部尚书兼侍读。似道
益专国柄，帝以伯玉旧学，进之卧内，相对泣下，欲用
以参大政。似道益忌之，而伯玉寻病卒。赵汝腾尝荐
八士，各有品目，于伯玉曰：“铜山铁壁，立朝风采，大较
似之。”所著有《斛峰集》。